I snart tre måneder har Karin Lunds frisørsalon i Arden stået tom. På hoveddøren står et skilt med teksten ”Lukket på grund af coronavirus”. Men nu vil Karin Lund gerne snart have vished om, hvornår hun må åbne døren for sine kunder igen. -	Det værste er frustrationen over ikke at have en dato på, hvornår vi må åbne, siger hun. Hun lukkede salonen ned 21. december, da frisører og andre liberale erhverv fik besked på at lukke for kunder. I første omgang troede hun, at nedlukningen ville gælde indtil 3. januar, men siden er nedlukningen blevet forlænget flere gange. -	Man bliver skuffet hver gang, fordi man gerne vil i gang, og man skal tjene nogle penge, siger Karin Lund. Mange frisører frygter konkurs Det er ikke kun i frisørsalonen i Arden, at frustrationen vokser. Ifølge SMV Danmark, der er interesseorganisation for Små- og Mellemstore Virksomheder i Danmark, så frygter op mod 32 procent af frisørerne, at de går konkurs, hvis nedlukningen varer endnu en måned. -	Der er mange, der allerede i efteråret kunne fortælle, at banken har smækket kassen i og her i foråret fortæller de, at de må låne af familie og venner og i bil og hus. De gældsætter sig, og de hæfter personligt for gælden, for det er ofte personligt ejede virksomheder, så hvis virksomheden går konkurs, så går de også selv konkurs, siger Mia Amalie Holstein, der er cheføkonom og politisk chef i SMV Danmark. Ifølge cheføkonomen har 65 procent af frisørerne taget lån, og selvom der er hjælpepakker og lønkompensation, så er det ofte ikke nok til at holde virksomhedsejerne ude af gæld: -	Hvis de fyrer bare én ansat, så lønkompensationen. Fyrer de alle ansatte, er det enormt dyrt, og beholder de dem, er det også dyrt. De er fanget i en gældsfælde og har brug for, at der bliver åbnet hurtigst muligt, siger Mia Amalie Holstein fra SMV Danmark. Forhandlinger om genåbning På Christiansborg er forhandlingerne i gang om en genåbningsplan. Tirsdag sagde statsminister Mette Frederiksen (Soc.Dem.) i Folketingssalen, at der er mulighed for, at en genåbning af flere områder kan fremrykkes. -	Der er stadig flere danskere, der bliver vaccineret, og flere lader sig teste flere gange om ugen. Også i dag har vi meget høje testtal. Alt det er med til, at vi har tingene under kontrol. Derfor kan det godt være, at vi kan rykke frem, hvornår vi kan åbne mere, sagde Mette Frederiksen i Folketingssalen tirsdag. TV2 erfarer i dag , at lederne af Folketingets parter er blevet indkaldt til forhandlinger om en langsigtet genåbningsplan torsdag eftermiddag. Forhandlingerne begyndte allerede fredag i sidste uge, men ifølge TV2’s oplysninger samles partilederne igen i morgen. Især de borgerlige partier presser på for en genåbning af både liberale erhverv og skoler og uddannelsesinstitutioner. -	Når andre lande kan finde ud af at finde modeller for ansvarlig skoleåbning, så begriber jeg ikke, at vi ikke har kunne finde ud af det endnu i Danmark. Derfor siger vi i Venstre, at vores børn og unge skal tilbage i skolen og tilbage i uddannelse, og vi skal have åbnet for de liberale erhverv. Ikke efter påske, eller hvad det er, statsministeren snakker om, det skulle vi allerede have gjort, siger Sophie Løhde, politisk ordfører i Venstre. Savner kunderne Hos Frisør Karin Lund i Arden er der ikke frygt for konkurs, for hun har ingen ansatte, og huslejen er lav. Men selvom Karin Lund nok skal klare nedlukningen, så savner hun sine kunder og de daglige snakke, hun havde med dem. -	Det er underligt, for jeg er vant til, at jeg hver eneste dag taler med en masse mennesker. Og lige pludselig ved jeg ingenting, og jeg hører ikke noget, for jeg har jo ikke været på arbejde, så jeg savner virkelig mine kunder, det er helt sikkert, siger frisør Karin Lund. Hun håber, at hun snart finder ud af, hvornår hun må åbne igen, og at politikerne også fortæller, hvilke retningslinjer, der skal overholdes ved en genåbning, så hun kan forberede sig på den nye hverdag. -	Nu håber jeg, at de kan sætte sig sammen, både røde og blå partier, og så få lavet en genåbningsplan, så vi kan få en dato.

Opsummering:
Folketingets partier forhandler i denne tid om genåbningsplanerne. Partierne skal blandt andet beslutte, om liberale erhverv som frisører, tatovører og skønhedssaloner må åbne igen.